Elnöki beszámoló 2004 júliusa és 2005 júniusa közötti időszakról
Július

A saját vezetőképzőnk után közvetlenül részt vettem az EHÖK vezetőképzőn Kazincbarcikán sokad magammal a Hökből (Vizeli András, Ónodi Ferenc,Végh Tamás,Rekop György, Csupor Marianna, Szilágyi Zoltán, Gönci Balázs, Fazekas Tímea, Palkó Tamás, Koszper Gábor, Oroszlány László), ahol elkezdtem a többi hallgatói önkormányzat tagjaival a kapcsolatépítést.
Ezt követő hetekben folyamatosan figyelemmel kísértem és megoldásokat eszközöltem mind a borítékolással mind a gólyanyúzzal kapcsolatos teendőket.

Augusztus

Ennek a hónapnak a legnagyobb hányada azzal telt, hogy segítettem a Geo-Bio gólyatábor szervező gárdájának, mint szakterületi képviselő, de emellett a fennmaradó időben véleményeztem egy névhasználati kérelmet illetve részt vettem a matekos gólyatábor utolsó másfél napján és előadást is tartottam a HÖK-ről Csupor Marianna, Vizeli András, Ónodi Ferenc és Palkó Tamás-val együtt.
Augusztus utolsó hetét a bódvarákói gólyatáborban töltöttem, ahol vendégül láttuk Polgár Péter Balázst az IK HÖK elnökét, valamint a HÖOK elnöségéből Ekler Gergely is meglátogatta a tábort, másod magával.  
Ebben a hónapban a Hallgatói Alapítvány elkezdte azon cd elkészítését, amely tartalmaz minden hasznos információt a karról, az egyetemről, az éppen aktuális szabályzatokról, amelyben informatikusunk igen nagy szerepet vállalt.

Szeptember

Az elsősök beiratkozásán is sikerült néha (kedden, pénteken) részt vennem egy előadás tartás erejéig, mert ezen a héten hétfőn (aug. 30.) a Rektor Úrral egyeztettünk a kollégiumi díjemelés kapcsán. Majd szeptember 2-án részt vettem egy OHÜB-ön, ahol a lakhatási, párhuzamosképzés kompenzációs és az esély a tanulásra pályázatokról döntöttünk, valamint a kollégiumi díjemelésről folytattunk vitát miután az Ehök ismertette az elnökségi határozatát, mely szerint nem támogatjuk a kollégiumi díjemelést. Ez után A Rendkívüli Egyetemi Tanácson megvétóztuk a kollégiumi díjemelést, de azóta is folytatjuk az egyeztetést a témában.
A felsőbb évesek regisztrációs hetében beszédet mondtam az elsőévesek kézfogó ünnepségén, valamint megtartottam az első választmányt és ezen a héten ejtettem meg a kari és egyetemi vezetőknek való bemutatkozást is. Tisztségemből fakadóan részt vettem minden hivatalos ülésen a további hetekben is (Kari Tanács 09.15.,Dékáni Tanács 09.15.,EHÖK elnökségik, Választmányok stb.).
Felvette velem a kapcsolatot egy autóvezetői tanfolyammal foglalkozó intézmény képviselője és kedvezményes tanfolyamok beindításáról, valamint az együttműködés lehetőségeiről tárgyaltunk sikeresen.
Szeptember 18 -án egy TTK-IK -s csapattal részt vettünk a BTK által szervezett bográcsos főzőversenyen.
A múlt hét pénteken (09.24.) jelen voltam  a BGGYFK§BMF-VIk által szervezett gólyabálon, ahol sok élménnyel gazdagodtam, továbbá vasárnap (09.26.) meghívást kaptam a Gólyahajójukra, amit el is fogadtam.
A T-MART PRESSZ nyomdával sikerült megkötni az új szerződést, amelyben  az elkövetkező félévre előre kifizetjük a Tétékás Nyúz 13 számát, így 5%-os kedvezményben részesülhettünk.(Koszper Gábor Szabolcs volt a kapcsolattartó.)
Továbbá fejlesztettük a HÖK infrastruktúráját, beszereztünk egy faxot, nyomtatót, valamint döntött a Választmány egy digitális fényképezőgép, mikrofon, palackzsugorító beszerzéséről.
Ismételten megszervezzük az őszi nyílt napot október 7-én az alapítvánnyal karöltve és a Szacsok nagyon sok segítségével. Reményeink szerint hasonlóan jól fog sikerülni, mint tavaly.
Folyamatosan tartjuk a kapcsolatot az IK HÖK-kel gólyabál ügyben , ami október 15-én kerül megrendezésre.
Szeptember 10-12 között megrendezésre került az első hagyományteremtő Pótgólyatábor a mi szervezésünkben, ami nagyon jó visszajelzéseket kapott a résztvevőktől.

Október

Az október a rendezvények hónapja volt a HÖK életében.
Október 7-én megrendezésre került az őszi Nyílt Nap az alapítvány és az önkormányzat koordinálásában, szervezésében, amely véleményem szerint nem sikrült rosszul, de még van hová fejlődni. A rendezvényen az előzetes kari egyeztetéseken túl előadást is tartottam a végzős gimnazistáknak, valamint a HÖKÖS standon is ücsörögtem egy kicsit.
15-én megrendezésre került az IK-TTk Gólyabál, melynek a főszervezője hivatalosan az IK volt, de nekünk is oroszlán részünk volt a szervezésben, főként a komm. és szervező elnökhelyettesünknek. A szervezés teljes folyamatát próbáltam figyelemmel követni, de a gyors történéseknek köszönhetően nem mindig volt naprakész információ a kezemben. Polgár Péter Balázzsal együtt készítettem el a meghívókat, valamint intenzíven közreműködtünk a bál megnyitóján.
Ebben a hónapban a politikai közélet is nagy szerepet kapott, hiszen október elején egészen 14-ig az EHÖK elnökválasztás körül zajlottak az események. Sok-sok beszélgetésen ,tárgyaláson vettem részt a két aspiránssal, majd a HÖOK elnök választás volt soron.Ennek keretében részt vettem egy vitafórumon a GDF szervezésében.
Az új EHÖK elnök Forgó Melinda felkért az EHÖK általános alelnöki posztjára, amit elfogadtam és az EHÖK elnöksége is. Ezzel a tisztséggel járó feladatokat is elláttam.
Balás Márkkal, Vizeli Andrással és Koszper Gábor Szabolccsal elindítottunk a Nyúzban egy felsőoktatási törvény tervezettel foglalkozó cikk sorozatot, mellyel kapcsolatban hetente kétszer (szerdán este és péntek du.)egyeztetünk, beszélgetünk.
Részt vettem a Kari SZMSZ módosításával foglalkozó bizottság munkájában is, bár mint utólag kiderült nem volt nagyon sok értelme a bizottság munkájának.
Tisztességgel megtartottam az összes Választmányt, felkészülten részt vettem valamennyi tisztségemhez rendelt ülésen (Egyetemi Tanács, Kari Tanács, Dékáni Tanács, EHÖK elnökségi, EHÖK kgy.), valamint október 5-én közgyűlést is tartottam.

November

Az Őszi Szünet szombat, vasárnapján (nov.6-7.)részt vettem Vizeli Andrással együtt a HÖOK Tisztújító közgyűlésén.
Az azt követő hétvégén (12-13-14) a BTK-s vezetőképzőn vehettem részt, és ápolgathattam a két HÖK közötti kapcsolatot.
Elkezdődtek az Educatio-val kapcsolatos megbeszélések, melyen az önkormányzatot Dósa Eszter képviseli, Tasnádi Péter dékánhelyettessel  pedig én tartom a kapcsolatot.
Novemberben is folyamatosan napirenden volt az FTV tervezet valamennyi változata, mind EHÖK, mind HÖOK szinten. Több ülésen is véleményeztük az éppen aktuális anyagot, melyből én is kivettem a részem.
A 19-20-ai hétvégén Ónodi Ferenccel és Vizeli Andrással részt vettem a HÖOK Budapesti Régió vezetőképzőjén és az azt követő tisztújító közgyűlésen, ami sajnos különböző szabálytalanságok miatt elmaradt és december 13-án nálunk a Kari Tanács teremben kerül megrendezésre. Az ezzel kapcsolatos teendőket én intéztem(teremfoglalás).
EHÖK-ös tisztségemből fakadóan lehetőségem nyílt elkészíteni a KÖSZ és a SZÖB ügyrendjét.
Nov. 22 -ei héten megbeszélésen vettem részt Pereszlényinével, irodavezető ügyben, Tasnádi dékánhelyettes úrral Educatio ügyben, valamint már a 2005-ös gólyabál időpont is lefixálásra került Krompecher Úrral.
Mind a mi, mind az IK közgyűlése majdnem egyhangúlag elfogadta a Campus Megállapodást, így már papíron is jó kapcsolatot ápol egymással a két HÖK.Ettől függetlenül folyamatosan tartottam a kapcsolatot Polgár Péter Balázs IK HÖK elnök úrral,valamint a különböző vezetőképzők alatt minél több ismerettséget kötöttem különböző HÖK vezetőkkel pl. Vogel Dávid ZMNE EHÖK elnökkel, Kovács Balázs BRSZ elnökkel stb.
Ebben a hónapban is minden héten összehívtam a Választmányt, nov. 16-án a közgyűlést, illetve felkészültem a különböző egyetemi, kari fórumokra.
A tisztségviselőkkel is igyekezetem tartani a napi kapcsolatot és koordinálni a munkájukat, ám ez nem mindenkinél sikerült. Több időt kellett volna szentelnem a személyes beszélgetéseknek, de sajnos ezt nem mindig tudtam idő- vagy energiahiányból adódóan teljesíteni. Az elkövetkezendő időszak egyik legfontosabb és legnehezebb feladata lesz a jó munkakapcsolat kialakítása mindeninek mindenkivel a HÖK-ön belül, illetve az alul motivált képviselők érdeklődésének felkeltése. Ennek elősegítésére vezettem be mások segítségével (Ónodi Ferenc, Vizeli András, Palkó Tamás) a közgyűlési kérdő íveket.

December

A hónap eleje az Educatio 2004 kiállításra való felkészüléssel telt. Az önkormányzat a kiadványok megvalósításában vállalt nagy szerepet, illetve a standon is nagy számban képviseltettük magunkat. Maga a rendezvény december 11-12-e között került megrendezésre a Millenárison. Megtartottuk hagyományosnak tekinthető Hali karácsonyunkat az Informatikai Kar Hallgatói Önkormányzatával együtt, ami nem sikerült tökéletesen, de elviselhető volt. Ebben a hónapban újonnan megrendezésre került az ELTE Zenekarok Fesztiválja nevű rendezvény, amely egész jól sikerült. Már ebben a hónapban elkezdődött a januári nyílt napra való készülődés.
Ebben a hónapban kezdett el működni az SZMSZ bizottság, melynek munkájában igyekeztem aktívan részt venni.
December hónapban is összehívtam hetente választmányt, illetve 14-én sajnos össze kellett hívnom egy rendkívüli közgyűlést, ahol a pr és gazdasági elnökhelyettes, Dósa Eszter lemondott tisztségéről. Majd a 21-ei Választmányon kinevezésre került Gönci Balázs személyében a pr megbízott határozott időre.
A hónap többi részében minimális kapacitással dolgoztam, mivel megkezdődött az ünnepsorozat. 

Január

Január 3. napján az Új Év nyitányaként ülésezett az SZMSZ bizottság egy 6 órás ülés keretében, melyen természetesen a többi taggal együtt én is részt vettem. 4-én találkoztam Forgó Melinda EHÖK elnök asszonnyal, aki megbízott az új ehökös honlap tartalmi feltöltésével, amivel azóta is kisebb-nagyobb aktivitással foglalkozom. 
6-án EHÖK elnökségi ülés volt, ahol a dél-ázsiai szökőár áldozatainak való gyűjtés megszervezéséről született döntés. Ennek következményeként kerültek ki a portákhoz a gyűjtő urnák. A HÖK részéről Csupor Mariann volt a koordinátor.
18-án újabb SZMSZ ülés volt, ahol a koncepcionális kérdéseket tárgyaltuk újra a képviselők véleményeit is figyelembe véve, amiből nem érkezett sok.
21-én került megrendezésre a kari Nyílt Nap, ahol a SZACS-oké volt a főszerep.
Ebben a hónapban nagy szerepet kapott részemről a téli TTK-IK vezetőképző megszervezése, amelyet Polgár Péter Balázzsal  végeztem együtt.
Palkó Tamással együtt részt vettem az IK tisztújító HJB ülésén, ahol sok tanulságos élménnyel gazdagodtam.

Február

3-án újabb SZMSZ bizottsági ülés volt,ahol már a szövegszerű javaslatokról beszélgettünk nyolc órán át. 
A vizsgaidőszakot követő hétvégén, február 4-6-án került sor a Vezetőképzőnkre,ami szerintem egész jól sikerült.
8-én került sor az első, majdnem hagyományos Választmányra, melyen tárgyaltuk az új SZMSZ tervezetét. Ezen a napon találkoztam egy Atlasz Biztosítós nénivel, aki Magyar Turizmus kártyát kínál a hallgatóink részére, illetve a kari költségvetési bizottság ülésén vettem részt.
Elkészült az önkormányzat szabvány bélyegzője.
16-án Dékáni Tanács és Kari Tanács ülésen voltam.
22-én közgyűlést tartottam, melyen tisztújítás is történt.

Február 23-28 közötti időszak

Ez az öt nap, igen mozgalmasan telt. 23-án dékáni tanácson vettem részt, ahol a TTK-t érintő tetemes hiány volt a meghatározó téma. A kari vezetés egy bér megtakarítási intézkedési javaslatot tett 300 millió forintra, melyeket az egyes szakterületeknek kell kitermelnie.
24-én dékán-választást előkészítő bizottság tagjaként részt vettem annak ülésén. Ekkor kerültek felbontásra a dékáni pályázatok, és ekkortól lettek nyilvánosak a programokról szóló részek.
A hétvégén Debrecenben részt vettem a HÖOK rendes közgyűlésén.
28-án tartotta soron következő ülését az Egyetemi Tanács, melyen elfogadásra került a 2005-ös évi egyetemi költségvetés, valamint a kollégiumi díj emeléséről szóló határozati javaslat is (többek között).

Ebben a hónapban indult el a most már működő Nyúz online kigondolása.

Március

Ebben a hónapban igen nagy volt a káosz és a rohanás, ha szabad így fogalmaznom. Kinevezésre került Dr. Székely Mózes rektori biztos, aki a kar bérmegtakarítási intézkedéseit hivatott segíteni.
2-án dékáni tanácson vettem részt, ahol a kialakult helyzetet értékeltük rektor úr vezetésével. 4-én, pénteken került megrendezésre a Lágymányosi Bál, mely véleményem szerint egész jól sikerült.
7-én, hétfőn rendkívüli kari tanácson vettem részt, melyen a kari vezetéstől várt valamiféle tájékoztatást a tanács valamennyi tagja.
8-án részt vett a Választmány valamennyi tagja Sass Miklós professzor úr előadásán, tájékoztatóján, melynek a leépítések, a TTK költségvetése volt a témája. Ezen a napon tárgyalta a Választmány a tanszékcsoport-vezetők által megfogalmazott petíciót, nyilatkozatot is, melyet akkor elutasított, mind formai, mind tartalmi okokból.
9-én zajlott le a kari fórum, ahol a három dékán-jelölt programját hallgathatta meg, akit érdekelt, illetve kérdéseket is lehetett intézni a jelöltekhez.
10-én részt vettem a Dékán Úrral készített interjún, valamint utána beszélgetést is folytattam vele a kialakult helyzetről.
16-án rendes kari tanácsülés volt, melyen a szakindítási kérelmeket véleményeztük, valamint felkerült a  két szervezeti egység (Idegen-nyelvi Lektorátus, Tudománytörténet és tudományfilozófia tanszék) megszüntetésének a lehetősége, de a tényleges döntést nem hozta meg.
17-én tartottunk egy hallgatói fórumot, melyen információkkal szerettük volna ellátni a hallgatókat, de nem igazán voltak fogékonyak arra, amit mondani akartunk. Ezt a „rendezvényt” nem tartom túl sikeresnek, viszont annál elgondolkodtatóbbnak. Itt szeretném megjegyezni, hogy nagyobb arányú részvételre számítottam a HÖK képviselők részéről is.
A 18-20-a között megrendezett Bevonó táborból gyakorlatilag egy jó hökös kirándulás lett, mivel elmaradt a bevonandó hallgatók érdeklődése.
A tavaszi szünetben sikeresen lezajlott az OTDK.
22-én, kedden találkoztam Dr. Székely Mózes rektori biztossal, aki kifejtette, hogyan látja a saját szerepét a kari stratégia meghatározásában, kidolgozásában, valamint én is elmondtam elképzeléseimet.
30-án dékán-választó kari tanácsülés volt, melyen megválasztotta a kar Dr. Michaletzky György professzor urat dékánnak.
31-én EHÖK közgyűlésen vettem részt.

A hónapban több dékán-jelöltekkel folytatott beszélgetésen is részt vettem, hogy reálisabb képet kapjak róluk. Útjára indult a  Nyúz online. Nyilatkozat született a képzési-, fenntartási normatíva emelése érdekében, melyet közel 2000 oktató és hallgató írt alá. A petícióra már válaszolt a köztársasági elnök úrtól.

Április

4-én az egyetemi tanács napirendre vette a két –már fentebb említett- egység megszüntetését, de akkor a tanács nem támogatta azt. 6-ára dékán úr összehívott egy rendkívüli kari tanácsot, melynek ez volt a fő témája. A kar tanácsa támogatásra javasolta az Idegen-nyelvi Lektorátus egyetemi kezelésbe való kerülését, ugyanakkor a HPS tanszék megszüntetését nem. (Ez a két egység ~100 millió forintnyi megtakarítást jelentett volna a karnak.) Ezt követően 11-én rendkívüli egyetemi tanács hozta meg a végleges döntéseket, a kari javaslat figyelembevételével.
13-án részt vettem a kari struktúra bizottság első ülésén, ahol az intézetesítés megvalósításának lehetőségét kezdtük el megvizsgálni, valamint tájékoztatást kaptam a leépítések állásáról.
14-én ismételt EHÖK közgyűlés volt, melyen a 2005-ös költségvetés került elfogadásra, valamint a 2004-es beszámoló volt napirenden. Ebben az évben 10 millió forintot kaptunk az EHÖK költségvetéséből.
20-án részt vettem a kari tanács ülésén.
Kiírásra került a jövő évi képviselők választása.
26-án közgyűlést tartottam, melyen a 2004-es gazd. beszámolót, a 2005-ös költségvetési tervezetet és az új HÖK Alapszabályt tárgyaltuk.
27-én részt vettem a kari Struktúra Bizottsági ülésén.

Május

4.én rendkívüli EHÖK közgyűlés volt, melyen Vizeli András és jómagam vettünk részt, ám szavazati jogunkkal nem éltünk.
5.én OHÜB ülés volt, melynek fő témája az Oktatói Munka Hallgatói Véleményezéséről szóló szabályzat módosítás volt a fő témája.
6-8-a között a HÖOK Pécsi közgyűlésén voltam, melyen igyekeztem kapcsolatok építésére néhány nagyobb egyetemmel.
9-én rendes Egyetemi Tanács ülésen voltam, valamint a saját rendkívüli közgyűlésünkön.
9-12 között sikeresen megszerveztük a LEN-t, ami sokkal nagyobb szabásúra sikeredett, mint az előző években.
12-én a kari Eötvös-napi rendezvényeken, 13-án az egyetemi Pázmány Napon vettem részt.
18-án részt vettem a Dékáni és Kari Tanács ülésen. 
23-án részt vettem az új FTV zárószavazásán a Parlamentben.
24-én megtartottam a szorgalmi időszak utolsó Választmányi ülését
26-án részt vettem a Kari Struktúra Bizottság ülésén, melyen megállapodás született az intézetesítés tekintetében.
30-án szemlét tartottam a raktárban a közelgő gólyatáborokra való tekintettel.

Június

A hónap első napjától kezdetét vette egy konferencia, melyen az EHÖK jóvoltából vettem részt. 
8-án Dékáni és Kari Tanács ülés volt, melyen a kar elfogadta az új intézeti rendszert.
9-én részt vettem a HÖOK Választmányi ülésén.
15-én EHÖK elnökségi ülésen vettem részt.
A 20-ai Egyetemi Tanácsról kimentésemet kértem tanulmányi okokból.
 A vizsgaidőszakban sokkal kisebb az önkormányzat aktivitása, mint egyébként, de a kötelességeimnek igyekeztem eleget tenni.

 Egész évben igyekeztem minden fórumon sikeresen helytállni és képviselni a TTK-s hallgatókat és a szervezetet is. Véleményem szerint ez kisebb-nagyobb sikerrel zajlott. Az önkormányzatban a tájékoztatás terén volt a legnagyobb előrelépésünk és stagnálásunk egyaránt. Elindítottuk a Nyuz-Online-t, mely egy elektronikus kiadás, valamint elkezdtük használni az évfolyam listákat. Ugyanakkor a belső kommunikációnk gyakorlatilag semmit nem fejlődött. Talán ennek tudható be részben a képviselők egy nagy hányadának teljes érdektelensége, mivel nem kaptak információkat.
A kari vezetéssel a jó munkakapcsolatot sikerült továbbra is fenntartani, remélem a jövőben sem változik az új dékán és dékánhelyettes urakkal sem.
 
Remélem sikerült egy aránylag teljes beszámolót készítenem, de minden felmerülő kérdést szívesen fogadok!

Papp Gabriella